b'\n_START_ARTICLE_\n\xc5\xa0kor\xc4\x8dek nor\xc4\x8dek\n_START_SECTION_\nO pravljici\n_START_PARAGRAPH_\nPravljica se izvirno dotika tabujske teme splava, ki je mo\xc4\x8dno povezana s temo smrti. Ta se v pravljici pojavi tudi kot \xc4\x8dude\xc5\xbeen na\xc4\x8din preobrazbe de\xc4\x8dka v \xc5\xa1korca. De\xc4\x8dek namre\xc4\x8d rabuta \xc4\x8de\xc5\xa1nje na drevesu Tahudmo\xc5\xbeaka, ta pa ga pijan ustreli.\n_START_SECTION_\nVsebina\n_START_PARAGRAPH_\nDe\xc4\x8dek Maj je splezal na \xc4\x8de\xc5\xa1njo v vrtu Tahudmo\xc5\xbeaka, ki so se ga vsi bali. Ta je medtem od\xc5\xa1el na pivo, ob vrnitvi pa opazil jato \xc5\xa1korcev, ki so z Majem zobali \xc4\x8de\xc5\xa1nje, in besen streljal v kro\xc5\xa1njo. De\xc4\x8dek se je \xc4\x8dude\xc5\xbeno spremenil v \xc5\xa1korca in z jato poletel na varno. V pogovoru s \xc5\xa0kor\xc4\x8dkom zamor\xc4\x8dkom, ki mu je Maj zaupal, da je \xc4\x8dlovek, je prejel \xc5\xa1kor\xc4\x8dje ime \xc5\xa0kor\xc4\x8dek nor\xc4\x8dek. Sprva se je \xc5\xa1e poskusil vrniti domov, vendar je bil zaradi preobrazbe prisiljen za\xc5\xbeiveti med \xc5\xa1korci, s katerimi je jeseni odletel v De\xc5\xbeelo onkraj morja. Tam so na mivkasti obali prebivali goli otroci, se igrali s \xc4\x8dimerkoli so si po\xc5\xbeeleli, jedli karkoli jim pri\xc5\xa1lo na misel, zaspali kjerkoli in kadarkoli so hoteli, le star\xc5\xa1ev niso imeli. \xc5\xa0kor\xc4\x8dek nor\xc4\x8dek je s pomo\xc4\x8djo govorice ljudi odgovoril na mnoga otro\xc5\xa1ka vpra\xc5\xa1anja, ki so se nana\xc5\xa1ala na obi\xc4\x8dajni svet, sredi nara\xc5\xa1\xc4\x8dajo\xc4\x8de vznemirjenosti pa je prispela Ve\xc4\x8dna pun\xc4\x8dka,\xc2\xa0\xc2\xbbmamica\xc2\xab\xc2\xa0vseh otrok. \xc5\xa0kor\xc4\x8dek nor\xc4\x8dek je v njej spoznal svojo so\xc5\xa1olko Zariko, ki naj bi se neko\xc4\x8d odselila in zato zapustila \xc5\xa1olo ter v katero je bil zaljubljen. Omenil ji je dogodek, po katerem je tudi ona njega prepoznala, obojestransko naklonjenost pa sta potrdila s poroko. Za gostijo so poskrbeli \xc5\xa1korci, par pa je poro\xc4\x8dil \xc5\xa0kor\xc4\x8dek zamor\xc4\x8dek. Med obredom se je \xc5\xa0kor\xc4\x8dek nor\xc4\x8dek preobrazil nazaj v de\xc4\x8dka in otrokom postal\xc2\xa0\xc2\xbbo\xc4\x8dka\xc2\xab. Sre\xc4\x8dne gostije pa \xc5\xa1e danes ni konec.\n_START_SECTION_\nOdlomek\n_START_PARAGRAPH_\n"Da niso nikjer doma?\xc2\xab\xc2\xa0se je za\xc4\x8dudil Maj.\xc2\xa0\xc2\xbbTega pa res ne razumem. Vsak otrok, se mi zdi, ima kje kak dom, pa \xc4\x8deprav samo pri tujih ljudeh."_NEWLINE__NEWLINE_"Vsak, \xc4\x8de je rojen,\xc2\xab\xc2\xa0je rekla Ve\xc4\x8dna pun\xc4\x8dka pomenljivo._NEWLINE__NEWLINE_"Rooojen?\xc2\xab\xc2\xa0je zinil Maj.\xc2\xa0\xc2\xbbMenda---menda ne misli\xc5\xa1 re\xc4\x8d, da tile nagci in nagice tule okrog naju niso bili rojeni?\xc2\xab\xc2\xa0je jecljal._NEWLINE__NEWLINE_\xc2\xa0\xc2\xbbTako je, niso bili. Nikoli!\xc2\xab\xc2\xa0je Maju pretreseno odvrnila Ve\xc4\x8dna pun\xc4\x8dka.\xc2\xa0\xc2\xbbSi predstavlja\xc5\xa1? Nikoli!\xc2\xab_NEWLINE__NEWLINE_Zdaj sploh ni bila ve\xc4\x8d ne stroga, ne huda, ampak kar nekam \xc5\xbealostna._NEWLINE__NEWLINE_"Njihovi o\xc4\x8dki in mamice so se jim odrekli, \xc5\xa1e preden so privekali na svet. Enostavno niso hoteli, da bi se jim rodili kot zdravi in lepi dojen\xc4\x8dki. Mamice so jih - med nama, ki sva menda \xc5\xbee odrasla, povedano - \xc5\xa1le oddat v bolni\xc5\xa1nico, \xc5\xa1e preden so v njihovih trebu\xc5\xa1\xc4\x8dkih toliko zrasli, da bi lahko \xc5\xbeiveli in se razvijali v krepke in bistre de\xc4\x8dke in deklice,\xc2\xab\xc2\xa0je nadaljevala._NEWLINE__NEWLINE_"Hoho\xc4\x8de\xc5\xa1 re\xc4\x8d, da so taaam v bolni\xc5\xa1nici uuumrli, \xc5\xa1e preden so za\xc5\xbeiveli?\xc2\xab\xc2\xa0je vlekel besede in misel Maj.\xc2\xa0\xc2\xbbAaali je \xc4\x8dlovek sploh \xc5\xbee lahko \xc5\xbeiv, ne da bi bil prej rojen?"\n_START_SECTION_\nO literarnem liku\n_START_PARAGRAPH_\nIme de\xc4\x8dka Maja, poimenovanega po maju, mesecu ljubezni, izra\xc5\xbea njegovo \xc4\x8dlove\xc5\xa1kost, privr\xc5\xbeenost dobremu. Kot de\xc4\x8dek se ne boji stra\xc5\xa1nega Tahudmo\xc5\xbeaka, temve\xc4\x8d mu pogumno kljubuje, ko se sladka z njegovimi \xc4\x8de\xc5\xa1njami._NEWLINE__NEWLINE_Med \xc5\xa1korci se ga zaradi njegove iskrenosti in vztrajnosti prime ime \xc5\xa0kor\xc4\x8dek nor\xc4\x8dek. \xc5\xa0korci ne verjamejo, da se je rodil v porodni\xc5\xa1nici._NEWLINE__NEWLINE_Junak posku\xc5\xa1a kljubovati tudi \xc4\x8dude\xc5\xbeni preobrazbi, \xc4\x8darovniji, kot jo sam razume, in sicer tako, da se posku\xc5\xa1a vrniti domov. Pri tem spozna, da kot \xc5\xa1korec ne more \xc5\xbeiveti v svetu ljudi._NEWLINE__NEWLINE_Skozi celotno zgodbo junak ohrani zavest, da je \xc4\x8dlovek, ne glede na zunanjo pojavnost. To mu v De\xc5\xbeeli onkraj morja omogo\xc4\x8di stik z otroki, katerih govorice \xc5\xa1korci sicer ne razumejo._NEWLINE__NEWLINE_Junak do\xc5\xbeivi odre\xc5\xa1itev - ponovno preobrazbo - zaradi iskrene ljubezni, ki jo \xc4\x8duti do Zarike, Ve\xc4\x8dne pun\xc4\x8dke.'